春暉亭爲櫸川子賦
作者：王奕
朝代：宋

paragraphs: 昔人念親心何如，喻彼百草蒙春暉。
一川含綠草方長，滿地落紅春已歸。
草欲報春春忽改，子欲養親親不待。
嗟哉物爾人亦然，對草無言淚如海。
陽春有脚還復來，今年花謝明年開。
慈親一去不復見，畫圖空寫春風面。
櫸川有子思報親，結茅竹亭留白雲。
親恩難酬春易過，獨倚欄干怨春暮。
寄言孝子須惜時，流光暗促親顔移。
春盤薦脆須及早，莫待酒澆墳上草。